**УПУТСТВО АУТОРИМА\***

*Годишњак Музеја града Новог Сада* је периодична публикација коју Музеј града Новог Сада објављује једном годишње. *Годишњак* садржи стручне текстове из области: археологије, историје, историје уметности, етнологије и антропологије, конзервације и рестаурације. Осим тога, у њему се публикују аквизиције, текстови из области музејске педагогије, прилози из историје Новог Сада, прикази и сећања на преминуле стручњаке и колеге.

О избору радова за Годишњак одлучују чланови уредништва, стручњаци Музеја – по један за сваку област која се у Музеју изучава. Уредник часописа је изабрани стручњак Музеја града Новог Сада, а главни и одговорни уредник је директор Музеја. Уређивачки одбор разматра сваки приспели рад и задржава право на одбијање оних текстова за које сматра да не одговарају концепцији Годишњака. Уколико одбије неки текст, уредништво је дужно да о томе обавести аутора. Стручни текстови се рецензирају, а сви текстови и прилози подлежу лектури. Рецензиран рад, са предложеним изменама и допунама, доставља се аутору с молбом да унесе дате измене. Аутор задржава право прихватања односно неприхватања примедби рецензената и уредништва. Уколико аутор не прихвати примедбе у потпуности, сматра се да је повукао текст. У Годишњаку се објављују оригинални радови, који нису објављивани у другим публикацијама и који се не разматрају у редакцијама других часописа.

За приложене и објављене стручне текстове, оцене и приказе не исплаћује се хонорар, нити се даје било каква новчана надокнада. Аутор чији је текст објављен има право на један бесплатан примерак *Годишњака*. До јуна текуће године се достављају радови који ће бити објављени до краја исте године. Они се секретару уредништва, Ивани Јовановић Гудурић, достављају електронским путем – на адресу: ivanablondy@gmail.com, заједно са илустрацијама, фотографијама и табелама. Примљени радови се не враћају.

**У *Годишњаку* се публикују:**

**Стручни текстови**. Чланак (укључујући сажетак на српском језику, кључне речи, апстракт који ће бити преведен на енглески језик, слике, табеле и друге прилоге) не сме бити дужи од два ауторска табака (60.000 карактера) и може имати до 15 црно-белих и/или колор фотографија, осим у случају када садржај текста захтева више фотографија.

**Аквизиције**. Прилог не треба да буде дужи од једног табака (30.000 карактера) и може имати до 15 црнобелих и/или колор-фотографија, осим у случају када садржај текста захтева више фотографија.

**Прикази**. Прилог не сме бити дужи од четири стране (7.000 карактера) и може имати 5 црно-белих и/или колор-фотографија, осим у случају када садржај текста захтева више фотографија.

Рад треба да буде написан на српском језику, ћириличним писмом, у програму *Microsoft Word*, односно *doc* или *docx* формату. Фонт треба да буде *Times New Roman*, слова величине 12 pt, а проред 1,5. Величина слова у напоменама (фуснотама) треба да износи 10 pt, а проред 1,0; напомене се означавају арапским бројевима. Величина слова у сажетку и кључним речима треба да износи 10 pt, а проред 1,0. Формат стране је А4. Странице морају бити пагиниране.

У *Годишњаку* се публикују и стручни текстови на светским језицима (енглеском, немачком, француском, италијанском, руском) чији је садржај у складу са концепцијом публикације. Уколико користи посебне знаке или слова у тексту, аутор је дужан да их приложи уз електронску верзију текста. Називи датотека (фајлова) треба да садрже презиме аутора и назив текста.

**Стручни текстови морају садржати:**

* **пуно име и презиме аутора**;
* **назив установе** (афилијацију): пун (званични) назив и седиште установе у којој је аутор запослен или назив установе у којој су обављена истраживања чији се резултати објављују; сложени називи установа наводе се у целини (на пример: Универзитет у Београду, Филозофски факултет – Одељење за историју уметности, Београд); име аутора и назив установе наводе се у горњем левом углу прве стране;
* **наслов рада**: наслов треба да упућује на садржај рада, и садржи речи прикладне за индексирање и претраживање; ако у наслову нема таквих речи, потребно је додати поднаслов;
* **сажетак (апстракт):** кратак приказ садржаја чланка на српском и енглеском језику; сажетак информише о циљу истраживања, методама, резултатима и закључку; требало би да садржи термине који се често користе за индексирање и претрагу чланака (обим: од 100 до 250 речи);
* **кључне речи**: од четири до шест термина или фраза који најбоље описују садржај чланка – за потребе индексирања и претраживања;
* **основни текст**: страна имена и називи у основном тексту се транскрибују; приликом првог помињања се пишу и у изворном облику – курзивом, у загради;
* **резиме**: прилаже се у засебном одељку чланка; у резимеу се представља проблем који је разматран у раду, метод који је коришћен и закључци до којих је аутор дошао; у њему не смеју стајати напомене или прилози (обим: до 1.800 карактера);
* **изворе и литературу**: чине их библиографске јединице које је аутор користио; наводе се у засебном одељку чланка, у виду листе референци; референце се наводе по азбучном редоследу презимена; имена аутора се не транскрибују; библиографске јединице се наводе оним писмом којим су публикације штампане (ћирилицом или латиницом); принцип навођења библиографских јединица мора бити у складу са принципом који је примењен приликом писања фуснота; аутор се може определити за традиционални или харвардски стил навођења литературе и мора бити доследан, односно користити само један стил;
* **разрешење скраћеница**;
* **илустрације**: треба да буду у електронској форми – у jpg, bmp или tiff формату; илустрације треба послати електронски или предати на ЦД-у или ДВД-у; резолуција фотографија треба да буде 300 dpi; сваку фотографију треба да прати одговарајућа легенда и податак о аутору фотографије или извору из којег је фотографија преузета; уколико постоји потреба да се илустрација репродукује у одговарајућој величини, аутор то мора нагласити приликом предаје материјала за *Годишњак*; аутор је дужан да обезбеди све фотографије за текст и да у тексту назначи њихов редослед.
* **контакт податке** (и-мејл, број телефона).

**По традиционалном принципу, литература се наводи на следећи начин:**

**Књиге, каталози, зборници:**

презиме, име аутора*, наслов, поднаслов,* тип публикације (каталог изложбе, зборник радова итд.), издавач, место година издања. После места издања се не ставља зарез.

Када је више аутора:

– уколико је три до пет аутора: наводе се презимена и имена свих.

– уколико је више аутора: наводи се презиме и име првог аутора и додаје „и др.“ ако је књига на српском, односно: „et al.“ ако је књига писана на страном језику.

**Периодика:**

Презиме, име аутора, наслов, поднаслов*, наслов периодичне публикације*, број, издавач, место година издања, странице.

**Библиографске јединице у фуснотама наводе се на следећи начин:**

**Књига:**

презиме, име аутора, *наслов књиге*, град година, странице и/или илустрација. Ако се наводи број стране, пише се без икаквих додатака (стр., p., pp. и сл.).

*Пример*: Тимотијевић, Мирослав, *Српско барокно сликарство*, Нови Сад 1996, 218–219.

Уколико публикација има више издања, број издања се може навести као супер

скрипт (на пример: 2001²). Уколико у књизи стоји неколико места издавања, наводе се прва два места, која се раздвајају цртом (на пример: Београд – Нови Сад 2003, 27).

**Текст из књиге/зборника/периодике:**

презиме, име аутора, наслов текста, *наслов књиге/зборника/периодике* број, издавач,

град година, страница.

*Пример*: Коледин, Јован, Микенски шлем у Војводини? Композитни шлемови у

југоисточној Европи, *Годишњак Музеја града Новог Сада,* бр. 3–4/2007–2008, Музеј

града Новог Сада, Нови Сад 2010, 17.

**Необјављена (архивска) грађа:**

прво навођење – пун назив архива, редни број и назив фонда, место архива, сигнатура предмета; у загради на крају треба навести скраћеницу назива одређеног архива под којом ће се извор појављивати у следећим навођењима.

*Пример*: Историјски архив града Новог Сада, Ф. 25, Гимназија „Јован Јовановић Змај“, Нови Сад, 143/1867 (ИАГНС, Ф. 25).

**Поновно навођење рада у тексту:**

презиме, иницијал имена аутора, *н. д.*, страница и/или илустрација.

*Пример*: Вујаклија, Љ., *н. д.*, 18.

**Навођење истог дела два пута или више пута заредом:**

*Исто*, страница и/или илустрација.

*Пример*: *Исто*, 17.

**Каталог изложбе или текст односно илустрација из каталога изложбе:**

иза наслова навести „каталог изложбе“.

*Пример*: Лазић, Љиљана, *Сецесија у Новом Саду*, каталог изложбе, Музеј града

Новог Сада, Нови Сад 2009, 67.

**Текст или илустрација са интернета:**

након навођења аутора, наслова текста, часописа из којег је преузет и године издања наводи се линк и датум када је преузет податак са те странице.

*Пример*: Bush, V., *The History and Development of Multimedia: a story of invention, ingenuity and vision*, History of Multimedia, http://people.ucalgary.ca /~edtech/688/hist.htm (11. 12. 2009).

Уз текстове о аквизицијама, оцене и приказе се не прилажу: апстракт, кључне речи, литература и резиме.

Уређивачки одбор

\* Ради унапређења квалитета *Годишњака Музеја града Новог Сада* сачињено је *Упутство* на основу *Акта о уређивању научних часописа* које је Министарство за науку и технолошки развој Републике Србије сачинило у сарадњи са Народном библиотеком Србије*.*